[pic] | COMISIA COMUNITĂŢILOR EUROPENE |

Bruxelles, 10.4.2008

COM(2008) 176 final

2008/0075 (ACC)

Propunere de

DECIZIE A CONSILIULUI

de stabilire a poziției care urmează a fi adoptată, în numele Comunității Europene, cu privire la propunerea de modificare a anexei III la convenția de la Rotterdam

(prezentată de Comisie)

EXPUNERE DE MOTIVE

1. Sub egida Organizației Națiunilor Unite pentru Alimentație și Agricultură (FAO) și ale Programului Organizației Națiunilor Unite pentru Mediu (UNEP), negocierile în vederea unei convenții privind procedura de consimțământ prealabil în cunoștință de cauză (PIC), aplicabilă anumitor produse chimice periculoase și pesticide care fac obiectul comerțului internațional, s-au încheiat în martie 1998.

2. Convenția a fost deschisă pentru semnare în cadrul unei conferințe diplomatice ministeriale organizată în septembrie 1998 la Rotterdam. Această convenție a fost semnată de Comunitate la data de 11 septembrie 1998.

3. Convenția de la Rotterdam reprezintă un important pas înainte în direcția reglementării internaționale a statutului anumitor produse chimice periculoase, inclusiv al pesticidelor. Obiectivul convenției este de a încuraja distribuirea responsabilităților și cooperarea între părți în domeniul comerțului internațional cu anumite produse chimice periculoase, pentru a proteja sănătatea populației și mediul de eventuale daune și pentru a contribui la utilizarea rațională, din punct de vedere ecologic, a acestor produse.

4. Comunitatea a pus în aplicare convenția prin Regulamentul (CE) nr. 304/2003 al Parlamentului European și al Consiliului din 28 ianuarie 2003 privind exportul și importul de produse chimice periculoase[1]. Prin Decizia 2006/730/CE din 25 septembrie 2006[2], Consiliul a hotărât să aprobe convenția în numele Comunității Europene.

5. Convenția a intrat în vigoare la data de 24 februarie 2004. Cea de-a patra reuniune a Conferinței părților (COP4) va avea loc la Roma în perioada 27 -31 octombrie 2008. În afară de Comunitate, 26 dintre statele membre ale acesteia sunt părți la această convenție.

6. Pe baza recomandărilor comitetului de analiză a produselor chimice (CAPC), un organism subsidiar aflat sub autoritatea conferinței părților, aceasta urmează să adopte o decizie privind includerea altor produse chimice în procedura PIC prin adăugarea acestora la anexa III la convenție.

7. Cei trei produse chimice recomandate de CAPC pentru a fi incluse în anexa III la convenția de la Rotterdam, și anume azbestul crisotilic, endosulfanul precum și compușii tributilstanici, sunt deja supuse unor restricții similare în temeiul dreptului comunitar. Ca urmare, Comisia propune Consiliului o decizie de susținere, în numele Comunității, a modificării anexei III la convenție în cadrul COP4.

Decizia propusă nu va avea nici o incidență asupra bugetului comunitar.

2008/0075 (ACC)

Propunere de

DECIZIE A CONSILIULUI

de stabilire a poziției care urmează a fi adoptată, în numele Comunității Europene, cu privire la propunerea de modificare a anexei III la convenția de la Rotterdam

CONSILIUL UNIUNII EUROPENE,

având în vedere Tratatul de instituire a Comunității Europene, în special articolele 133 și 175 alineatul (1), coroborate cu articolul 300 alineatul (2) al doilea paragraf,

având în vedere propunerea Comisiei[3],

întrucât:

(1) Comunitatea Europeană a ratificat convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice periculoase și pesticide care fac obiectul comerțului internațional („convenția de la Rotterdam”)[4].

(2) Regulamentul (CE) nr. 304/2003 al Parlamentului European și al Consiliului din 28 ianuarie 2003 privind exportul și importul de produse chimice periculoase[5] pune în aplicare convenția de la Rotterdam la nivel comunitar.

(3) Este necesar și oportun să fie sprijinită recomandarea comitetului de analiză a produselor chimice privind includerea în anexa III la convenția de la Rotterdam a azbestului crisotilic, endosulfanului și a compușilor tributilstanici pentru ca țările importatoare să poată beneficia de protecția oferită de convenția de la Rotterdam. Aceste trei substanțe sunt deja interzise sau strict reglementate pe teritoriul Comunității și, ca urmare, sunt supuse unor cerințe de export care depășesc cerințele convenției de la Rotterdam.

(4) Cea de-a patra reuniune a conferinței părților la convenția de la Rotterdam (COP4) urmează să adopte o decizie în ceea ce privește modificarea anexei III. Comunitatea ar trebui să susțină această modificare.

(5) În cadrul COP4, Comunitatea și statele membre ar trebui să coopereze îndeaproape pentru a garanta compatibilitatea oricărei modificări a anexei III cu dreptul comunitar.

DECIDE:

Articol unic

În cadrul celei de-a patra reuniuni a conferinței părților la convenția de la Rotterdam, Comisia susține, în numele Comunității, adoptarea modificării propuse a anexei III privind adăugarea azbestului crisotilic, endosulfanului și compușilor tributilstanici la anexa respectivă.

Adoptat la Bruxelles, […]

Pentru Consiliu

Președintele

[1] JO L 63, 6.3.2003, p. 1.

[2] JO L 299, 28.10.2006, p 23.

[3] JO C […], […], p. […].

[4] JO L 299, 28.10.2006, p 23.

[5] JO L 63, 6.3.2003, p. 1. Regulament, modificat ultima dată prin Regulamentul (CE) nr. 1376/2007 al Comisiei (JO L 307, 24.11.2007, p. 14).